Charles se eiergooier in die hofDie voorval in Luton (Foto: ArchewellBaby/Twitter) ŉ Man wat daarvan beskuldig word dat hy verlede maand ŉ eier na koning Charles III gegooi het, het Maandag in ŉ hof in Engeland verskyn. Die 21-jarige Harry Spartacus May van Luton, noord van Londen, staan tereg op aanklag dat hy die openbare orde oortree het. Hy het glo die eier na Charles gegooi toe die koning die dorp op 6 Desember besoek het. Staatsaanklaers was suksesvol in hul aansoek dat die saak deur die hoofmagistraat aangehoor moet word – waar die mees sensitiewe sake aangehoor word. Die volgende verhoor sal Vrydag by die Westminster-magistraatshof in sentraal-Londen plaasvind, het die BBC berig. May het nog nie gepleit nie. Hy word daarvan beskuldig dat hy dreigende of beledigende woorde gebruik of gedrag getoon het wat neerkom op teistering of wat angs by iemand kon wek. Die 74-jarige Charles was in Luton om met leiers van die gemeenskap en vrywilligersorganisasies te vergader. Hy het ook ŉ nuwe openbarevervoerstelsel besoek en ŉ Sikh-tempel geopen. Die voorval was minder as ŉ maand ná eiers na Charles en koningin-gemalin Camilla in York gegooi is deur ŉ man wat geskree het “hierdie land is gebou deur die bloed van slawe” en “nie my koning nie”. Charles het koning geword ná sy ma, koningin Elizabeth II, se afsterwe in September. Daar was betogings teen die oorerflike beginsel van monargie waarvolgens Charles as staatshoof oorgeneem het. May is steeds uit op borgtog.